“Ǎ Ísraɛ̂l, mod ósə ǎ man yǎ tii ésǐl ású bítá, bod bə́ və́ fə̄ bə́bēn ai mvam, lǔgán Ǹtondôbə ! 3Vógólán, ǎ mīńkúkúmá; kə́ə́gan məlɔ́, ǎ mīńtómba ! Mǎyi yia Ńtondôbə dziá, mǎyi lɔm ású Ńtondôbə, Zambá Ísraɛ̂l. 4Ǎ Ńtondôbə o ngátíē á Séîr, éyɔŋ o ngáwulu o sɔ̂g á bidzəgəzě yā Edom. Sí ē ngátsígidan, Yób á nganɔ́ŋ mvəŋ miǹkúd mí ngásoe məndím. 5Miǹkǒl mí ngándə́ŋədan Ǹtondôbə ósū, ényɔ́ yā Sinái, ósū Ńtondôbə, Zambá Ísraɛ̂l. 6Á mə̄lú mə́ Shamgar, mɔ́n Anat, á mə̄lú mə́ Yáil, miǹsámbá mí ngáman. Bəwulu bə́ ngayála á bisâla. 7Mǎl mə́ ngáwú á ńnam Ísraɛ̂l, mə́ ngáman wú a kələ kwí anə́ ó ngākódō á sí, ǎ Débora, a kələ kwí anə́ ó ngākódo á sí ǎ nyīá yǎ Ísraɛ̂l. 8Bə́ tɔ́bɔ́ mīńkpámáŋ bəzambá, ńdɔ bítá bí ngátólē á ḿbɛ̄ óngóla təge yén ében, tɔ akɔ̌ŋ ású bakúdā məwóm mə́nyi á Ísraɛ̂l ! 9Ǹnə́m wámā wâkə ábə bədzóē yā Ísraɛ̂l, ai ébá bə́ ngávə́ bə́bēn ai mvam á zāŋ ayɔŋ, lǔgán Ǹtondôbə ! 10Mínā yā myāwulu á mīḿfúm bōzəle á yób, mínā yā mí tɔá á bikali biyé bí kúm á yób, é mínā yā myāwulu á məzěn, yiágán biá. 11Babi ai bitam mə́ndím, ébá bákab məndím bâtaman mim̀bəmbə mí mam mí Ńtondôbə, míḿbəmbə mí mǎm yā á ngábɔ mǎl yā Ísraɛ̂l. Ayɔŋ á ngákom etíé á ḿbɛ̄ yā tísɔn. 12Və́bə́gə́, vəbə́gə́ ǎ Débora ! Vəbə́gə́, dzumíŋi dziá bítá. Kódógō á sí ǎ Barák, mɔ́n Avinoam. Dúgán ai miǹkóm míe.